Kinders se kuiers vereis konsekwente reëls
Dankie vir elke ouer wat die afgelope oueraande bygewoon het. Ek het dáár ook weereens ouers se aandag gevestig op die belangrikheid daarvan om te weet wat jou kind nodig het.
Dit is uiters noodsaaklik dat u streng dissipline en reëls m.b.t. kuiers, rook, partytjies, oorslaap, ens. toepas! Hierdie is groot risiko’s!
Dit bly altyd vir my moeilik om my korrek te posisioneer as dit oor goeters gaan wat buite skoolure plaasvind. Sien dus hierdie skrywe in die lig van ‘n skoolhoof wat hoor van dinge en ook net, soos u as ouers, die beste belange van ons kinders op die hart dra.
Kinders plaas deesdae baie emosionele druk op ouers! Hulle weet gewoonlik presies watter knoppies om te druk om hulle sin te kry. Die gevaar is dan natuurlik dat kinders baie gou in ‘n roetine kan beland van kuiers waar alkohol vrylik bekombaar is en sinoniem is met:
• ‘n lekker tyd
• sosiaal korrek wees
• ek is deel van die groep
• of sommer net lekker dronk word!
Die feite is dat kinders, soms al in graad 8 of 9, alkohol koop of saambring na kuiers en dit dan in openbare plekke of by ander ouers se huise gebruik – wat natuurlik deur die wet verbied word.
Ek glo sodra ‘n kind alkohol gebruik, hul weerstand teen versoekings afneem en sodoende word die versoekings om deel te neem/wees van allerhande onheilighede dan wesenlik. Dit is soms net hier waar die gebruik en verslawing van gevaarllike, gewoonte-vormende middels kan begin.
Enige kuier waar daar nie TE ALLE TYE 100%-ouertoesig is nie, bly ‘n groot risiko! Enige kuier waar daar alkohol is, hetsy te koop of saamgebring deur kinders, stel ander kinders in gevaar om ook te swig voor versoekings.
Dit het reeds weer in hierdie eerste paar weke van die skooljaar onder my aandag gekom dat daar partytjies was waar leerders dronk was. Verder weet ek dat sommige leerders hul ouers manipuleer om te mag oorslaap by ‘n maatjie. Ek wil ‘n ernstige beroep doen dat u as ouers SELF u kind na ‘n partytjie sal vervoer en ook SELF weer u kind daar gaan oplaai – dan weet u ten minste u kind is veilig!
Kom ons staan sterk, ook vir mekáár se kinders. Kom ons weerhou ons daarvan om partytjies te reël of toe te laat waar die potensiaal is dat mislukkings en hartseer kan gebeur. Indien dit nodig is om soms die vark in die verhaal te wees deur net pleinweg NEE te sê, dan is dit nodig. U doen dit uiteindelik tog omdat u oneindig lief is vir u kind.
Verpligte byeenkomste in Februarie
Die volgende 3 byeenkomste is verpligtend vir alle Helpie-leerders en ons vertrou dat ons ouers ons hande sal sterk maak in hierdie verband, eerder as om namens u kind verskoning te maak om nie dié geleenthede by te woon en saam met ons ons atlete te ondersteun nie:
Die Goue Liga-swemgala vind plaas op Dinsdag 4 Februarie vanaf 15:00 tot 17:30. Busse vertrek op roetes na die tyd.
Die Goue Liga-atletiekbyeenkoms vind plaas op Vrydag 14 Februarie vanaf 14:00 – 21:00 by UJ-stadion. Busse vertrek na afloop van die byeenkoms op hul normale roetes.
Die Interhoër Atletiekbyeenkoms vind plaas op 26 Februarie by Ruimsigstadion. Elke Helpie sal ‘n T-hemp en ‘n hoed vir die byeenkoms ontvang. Verdere reëlings sal nader aan die tyd deurgegee word.
Uber moet veilig bestuur word
Dit is belangrik dat u én die skool te alle tye u kind se gebruik van Uber kan bestuur:
• Indien ‘n leerder die skool vroeg verlaat of enige tyd voor 15:15 van Uber gebruik maak, moet die ontvangsdame, Gerda, ‘n amptelike briefie (met die skoolstempel daarop) aan u kind gee. Hierdie briefie word dan by die hekwag ingehandig, sodat u kind die terrein mag verlaat. U moet asseblief persoonlik, voor 15:00 met Gerda die nodige reëlings tref via e-pos of foon.
• Ons het ongelukkig na 15:15 geen beheer ten opsigte van u kind se gebruik van Uber nie en dra u hier volle verantwoorderlikheid.
• Koshuisleerders se ouers moet hulself vergewis met die beleid i.v.m. Uber. Hierdie beleid geld 24 uur van die dag.
Matrieks met motors
• Slegs matrikulante wat reeds ‘n rybewys het, kan van hierdie vergunning gebruik maak.
• Vergewis uself asb. van hierdie spesifieke beleid soos neergelê deur mnr. JP van der Merwe
• Indien enige van die reëls oortree word, sal die matriekleerder onmiddellik van hierdie vergunning ontneem word. Byvoorbeeld:
Laat arriveer vir skool ( na 07:30 by skoolgronde inry).
Vroeg die skoolgronde verlaat (voor 13:30).
Ander leerders vervoer sonder amptelike toestemming deur hul ouers en die nodige briefie by Gerda afgehaal is.
Neem asseblief kennis dat enige voertuig deur die sekuriteitswag gestop en deursoek mag word – ons het al leerders in die kattebak gevind.
Laai gerus die eksamenrooster vir die einde van Termyn 1 hier af.
Brandstofverhoging belemmer busfooie
Helpmekaar se beleid is dat busgelde aangepas word wanneer brandstof-verhogings dit noodsaak. Ons het, ten spyte van verskeie brandstofverhogings, dit nie nodig geag om ons busgelde gedurende die afgelope jaar te verhoog nie. Ongelukkig het twee groot brandstofverhogings sedert ons aanvanklike skrywe vir 2020 ons genoodsaak om die busgeld vir 2020 aan te pas.
LW : Ouers wat reeds vooruit ten volle hulle busgeld vir 2020 betaal het, kry die voordeel dat hulle nie aanpassings hoef te maak nie. Debietorders sal met die korrekte bedrae aangepas word.
Hier is die aangepaste busgelde per maand vir 2020.
Helpie floreer op Egipte se fietsbane
Kyle Swanepoel het hierdie week teruggekeer van Egipte, waar hy aan die African Continental Cycling Championship deelgeneem het. Hy het in élkeen van sy items uiteindelik op die podium gestaan: 3 goud, 1 silwer en 3 brons.
Ons is trots op jou, Kyle.
Alle Helpies, Helpie-ouers, vriende, familie en oud-Helpies word hartlik uitgenooi na ons jaarlikse modeparade wat plaasvind op
Vrydag, 28 Februarie en Saterdag, 29 Februarie om 19:00 en wat gehou word by die swembadarea by die skool. Kyk gerus na die uitnodiging:
Daar is slegs twee vertonings met beperkte sitplekke. Die kaartjies kan slegs aanlyn bespreek word by https://itickets.co.za vanaf 8:00 Maandagoggend, 27 Januarie.
Kaartjies kan alleenlik in gelyke hoeveelhede (ewegetalle) bespreek word met geen oopsitplekke tussenin nie.
Klik hier om die vloerplan te bestudeer.
Die kaartjiepryse is R950 per persoon en daar is ook die opsie van fantastiese Goue Sirkelkaartjies wat beskikbaar is teen R1000 per persoon.
Alle kaartjies sluit ‘n driegangmaal met wyn/koeldrank, water en koffie in. Stel ons asseblief in kennis van enige kosallergieë.
Vir enige verdere navrae stuur asb ‘n e-pos aan linda.vanniekerk@helpmekaar.co.za
Graag wil ons u aanmoedig om so gereeld as moontlik hierdie webtuiste te refresh op u fone. Hoe meer gereeld u dit doen, hoe vinniger sal u foon dit outomaties begin doen. http://www.helpmekaar24.co.za
Verrykings-oomblikke in Akademie
Vir die woord- en letterkundeliefhebbers het die Gevorderde Program Afrikaans hierdie week afgeskop en die leerders is opgewonde oor ‘n jaar vol poësie, drama, filmstudie en romans.
Die besigheidsbreine het hulle kennis oor versekering getoets in die Besigheidstudiesklas vanoggend, terwyl die toekomstige medici van ons land meer oor bloeddruk geleer het in die Lewenswetenskappeklas.
Benadruk Helpie Way tuis met magnete!
Daar was baie navrae oor die Helpie Way-yskasmagnete en ons het daarom besluit om pakkies te laat maak met al 10 hierdie magnete in. Dit is vanaf Maandag te koop by die finansiële kantoor of by juffrou Rozelle se klas @ R100 ‘n pakkie! Terwyl voorraad hou.
Harde werk word beloon
Dit was gisteraand ons jaarlikse Akademiese Prysuitdeling waar leerders erkenning kry vir goeie punte behaal in 2019.
Ons is egter trots op ELKE Helpie wat in 2019 sy/haar akademiese doelwitte bereik en verbeter het – elke dag is ‘n nuwe dag om jou beste te probeer.
Baie geluk ook aan die leerder in elke graadgroep (gr. 8-11) wat in 2019 die hoogste punt in haar graad behaal het:
Graad 8: Ezaan Husselman
Graad 9: Moné de Necker
Graad 10: Suzanne le Roux
Graad 11: Anja Steyn
Februarie 2020 Feb 2020
Krieket: Johnny Waite-halfeind-finaal (detail volg)
Feb 19 @ 7:00 vm
Atletiek: D11-velditems @ Helpmekaar Kollege
Feb 19 @ 1:00 nm – 4:00 nm
Gemeenskapsdiens: Animal Anti-Cruelty League @ Rosettenville
Feb 19 @ 1:30 nm – 3:00 nm
Categories: Gemeenskaps Uitreik Jaarprogram
Krieket: o.15B vs Pretoria Boys High @ Tuis
Feb 19 @ 2:00 nm – 6:00 nm
Feb 20 @ 7:00 vm
Swemgala @ Edenvale
Feb 20 @ 3:00 nm
Categories: Jaarprogram Sport Swem
Graad 12: Wiskunde-portefeuljewerkswinkel @ Forumsaal
Feb 21 @ 2:00 vm – 3:30 vm
Feb 21 @ 7:00 vm
Feb 21 @ 2:15 nm – 3:30 nm
Categories: Jaarprogram Netbal netbal Sport